b'\n_START_ARTICLE_\nAmino- ja karboksiterminaali\n_START_PARAGRAPH_\nAminoterminaali, N-terminaali eli N-terminus on haarautumattoman aminohappoketjumolekyylin se p\xc3\xa4\xc3\xa4, jossa on aminohappoon sitoutumaton vapaa aminoryhm\xc3\xa4 (-NH\xe2\x82\x82)._NEWLINE_Karboksiterminaali, C-terminaali eli C-terminus on haarautumattoman aminohappoketjumolekyylin se p\xc3\xa4\xc3\xa4, jossa on aminohappoon sitoutumaton vapaa karboksyylihapporyhm\xc3\xa4 (-COOH)._NEWLINE_N/C-terminaalit voidaan yh\xc3\xa4 m\xc3\xa4\xc3\xa4ritell\xc3\xa4 N/C-terminaaleiksi vaikka niihin olisi liittynyt muita molekyylej\xc3\xa4, kunhan liittyneet molekyylit eiv\xc3\xa4t ole aminohappoja._NEWLINE_N/C-terminaalien k\xc3\xa4sitteit\xc3\xa4 k\xc3\xa4ytet\xc3\xa4\xc3\xa4n esimerkiksi paikantamaan peptidien tai proteiinien alueita. T\xc3\xa4t\xc3\xa4 voidaan k\xc3\xa4ytt\xc3\xa4\xc3\xa4 tarkempaan rakennejaotteluun ja siten my\xc3\xb6s osoittamaan kirjallisesti/sanallisesti jonkin tietty kohta peptidin/proteiinin rakenteessa._NEWLINE_K\xc3\xa4site on hy\xc3\xb6dyllinen my\xc3\xb6s peptidien/proteiinien rakenteiden yksinkertaistetuissa esitystavoissa. Kemiassa p\xc3\xa4tev\xc3\xa4n k\xc3\xa4yt\xc3\xa4nn\xc3\xb6n mukaan nimett\xc3\xa4ess\xc3\xa4 tai esitett\xc3\xa4ess\xc3\xa4 aminohappoketju, edet\xc3\xa4\xc3\xa4n sen N-terminaalista vasemmalle oikealle kohti C-terminaalia. Aminohappoja voidaan esitt\xc3\xa4\xc3\xa4 typistetysti niiden kirjainsymboleina. Alaniini on A ja glysiini G. Siten yleisen s\xc3\xa4\xc3\xa4nn\xc3\xb6n mukaan esimerkiksi sekvenssin GGAA N-terminaali alkaa glysiinist\xc3\xa4. AAGG-sekvenssiss\xc3\xa4 N-terminaali alkaa alaniinista.'